Paramedici op ongelukstoneel met klippe bestookFoto: Facebook via Reaction Unit South Africa Inwoners van ŉ informele nedersetting het Vrydagaand paramedici met klippe bestook terwyl hulle ŉ voetganger, wat raakgery is op die R102 in Verulam, KwaZulu-Natal, behandel het. Paramedici van Reaction Unit South Africa het hulle omstreeks 18:05 na die toneel gehaas nadat ŉ motoris die voorval by hul Verulam-bedryfsentrum aangemeld het. Met hul aankoms was inwoners van die nabygeleë informele nedersetting reeds besig om die pad met brandende takke en groot klippe af te sper. Reaction Unit South Africa het in ŉ verklaring gesê die inwoners was onder die invloed van alkohol en skynbaar woedend oor soveel voetgangers wat die besige pad probeer oorsteek, doodgery word. ŉ Kritiek beseerde voetganger het in die pad gelê nadat hy glo deur ŉ Opel Corsa-bakkie raakgery is. Die bestuurder van die bakkie het egter teen daardie tyd die toneel verlaat omdat hy vir sy lewe gevrees het en die saak by die Verulam-polisiestasie gaan aanmeld. Foto: Facebook via Reaction Unit South Africa Terwyl paramedici besig was om die voetganger te behandel, het die inwoners begin om die paramedici met klippe te bestook omdat hulle glo onder die indruk was die bestuurder van die bakkie was nog op die toneel. Volgens Prem Balram, direkteur van Reaction Unit South Africa, moes paramedici noodgedwonge so gou as moontlik die voetganger in die ambulans laai en die toneel verlaat. Balram het gesê geen van die paramedici is beseer nie. Die voetganger is na ŉ hospitaal geneem.